Maaelu Arengukava 2007-2013 järgi on põllu- ja metsamajanduse konkurentsivõime arendamisel oluline töötleva tööstuse ajakohastamine. Põllumajandus- ja mittepuidulisi metsasaadusi töötleva tööstuse probleem on vähene orientatsioon kõrgema lisandväärtusega  ning kvaliteettoodetele, tööstuste vähene spetsialiseerumine ja madal efektiivsus, samuti ei suuda toiduainetööstuse vananevad tootmis- ja pakendustehnoloogiad ning tootmis- ja laohooned tagada turu nõuetele vastavat toodete kvaliteedi stabiilsust. Üks suuremaid probleeme on ettevõtete vähene tähelepanu uute tehnoloogiate kasutuselevõtule ja tootearendusele (sh mahetooted, funktsionaalsed toiduained ning erivajadustega tarbijagruppidele mõeldud tooted).    Põllumajandussaadusi töötleva tööstuse  ettevõtted on seni vahendite nappuse tõttu  liiga vähe investeerinud keskkonnakaitsega seotud eesmärkide täitmisse, sellest  tulenevalt vajab enam tähelepanu keskkonnasäästliku tehnoloogia kasutuselevõtmine,  mis on eelkõige suunatud keskkonnanõuete täitmisele.    Tööstuse valdkonna toetuste üldeesmärk on põllumajandus- ja mittepuidulise metsandussektori konkurentsivõime parandamine läbi põllumajandustooteid ja mittepuidulisi metsasaadusi töötlevate ettevõtete üldise tulemuslikkuse  (üldiste majandusnäitajate paranemine, keskkonnakoormuse vähenemine, ekspordipotentsiaali kasv jms) parandamine ja pikaajalise jätkusuutlikkuse tagamine.